ՀԱՍՏԱՏՎԱԾ Է

Եվրասիական տնտեսական բարձրագույն խորհրդի   
2018 թվականի մայիսի 14-ի  
թիվ 8 որոշմամբ

**ՀԻՄՆԱԴՐՈՒՅԹ**

Եվրասիական տնտեսական միությանն առընթեր դիտորդ պետության կարգավիճակի մասին

1. Սույն հիմնադրույթը մշակվել է՝ հաշվի առնելով «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) 109-րդ հոդվածը եւ դրանով սահմանվում է պետությանը՝ Եվրասիական տնտեսական միությանը (այսուհետ՝ Միություն) առընթեր դիտորդ պետության կարգավիճակ տալու կարգը:

2. Միության հետ համագործակցությամբ շահագրգռված պետությունը դիվանագիտական ուղիներով գրավոր դիմում է ուղարկում Եվրասիական տնտեսական բարձրագույն խորհրդի (այսուհետ՝ Բարձրագույն խորհուրդ) նախագահի անունով՝ իրեն Միությանն առընթեր դիտորդ պետության կարգավիճակ տալու մասին խնդրանքով (այսուհետ՝ դիմող պետություն) եւ Պայմանագրի 109-րդ հոդվածի դրույթները պահպանելու պատրաստակամություն հայտնելով:

3. Բարձրագույն խորհրդում նախագահող՝ Միության անդամ պետությունը ստացված դիմումն ուղարկում է Եվրասիական տնտեսական հանձնաժողով (այսուհետ՝ Հանձնաժողով), որն էլ դիվանագիտական ուղիներով այդ մասին անհապաղ տեղեկացնում է Միության մյուս անդամ պետություններին (այսուհետ՝ անդամ պետություն) եւ նրանց է ուղարկում այդ դիմումի պատճենները:

4. Անդամ պետությունները սույն հիմնադրույթի 3-րդ կետում նշված տեղեկատվությունն ստանալու օրվանից 30 օրացուցային օրվա ընթացքում Հանձնաժողով են ներկայացնում դիմող պետությանը՝ Միությանն առընթեր դիտորդ պետության կարգավիճակ տալու առնչությամբ իրենց դիրքորոշման վերաբերյալ տեղեկատվություն: Նշված ժամկետը լրանալուց հետո Հանձնաժողովը 5 օրացուցային օրվա ընթացքում տեղեկացնում է անդամ պետություններին ստացված դիրքորոշումների մասին եւ Բարձրագույն խորհրդի նիստի համար սահմանված կարգով նյութեր է պատրաստում դիմող պետությանը՝ Միությանն առընթեր դիտորդ պետության կարգավիճակ տալու առնչությամբ:

5. Դիմող պետությանը՝ Միությանն առընթեր դիտորդ պետության կարգավիճակ տալու մասին որոշումն ընդունվում է Բարձրագույն խորհրդի կողմից:

6. Բարձրագույն խորհրդի կողմից՝ Միությանն առընթեր դիտորդ պետության կարգավիճակ տալու մասին հարցի քննարկման արդյունքների հիման վրա Հանձնաժողովը համապատասխան որոշումն ուժի մեջ մտնելու օրվանից 5 օրացուցային օրվա ընթացքում դիվանագիտական ուղիներով գրավոր տեղեկացնում է դիմող պետությանն ընդունված որոշման մասին:

7. Միությանն առընթեր դիտորդ պետության կարգավիճակ ստացած պետության (այսուհետ՝ դիտորդ պետություն) կառավարությունը Հանձնաժողովի նստավայր է ուղարկում այն անձին, որը մշտական հիմունքով լիազորված է Հանձնաժողովի եւ դրա մարմինների հետ կանոնավոր փոխգործակցության համար (այսուհետ՝ Ներկայացուցիչ):

8. Ներկայացուցչի՝ դիտորդ պետության գործադիր իշխանության բարձրագույն մարմնի կողմից տրամադրված լիազորությունները Ներկայացուցչի կողմից տրվում են Հանձնաժողովի կոլեգիայի նախագահին կամ դիվանագիտական ուղիներով ուղարկվում են Հանձնաժողով:

9. Ներկայացուցիչը նպաստում է Հանձնաժողովի հետ դիտորդ պետության գործադիր իշխանության համապատասխան մարմինների կանոնավոր կապերի հաստատմանը եւ պահպանմանը՝ առեւտրատնտեսական փոխգործակցության զարգացման, տեխնիկական, մաքսային, սանիտարական եւ բուսասանիտարական կանոնակարգման հարցերով, Հանձնաժողովի իրավասության շրջանակի մեջ մտնող այլ հարցերով, ինչպես նաեւ նպաստում է երկխոսությանն ու համագործակցությանն այն ոլորտներում, որոնք փոխադարձ հետաքրքրություն են ներկայացնում դիտորդ պետության եւ անդամ պետությունների համար:

10. Ներկայացուցիչն աշխատակազմ ձեւավորելու իրավունք ունի: Ներկայացուցիչը եւ նրա աշխատակազմի աշխատակիցները կարող են հավատարմագրվել Հանձնաժողովի նստավայրի պետությունում, այդ թվում՝ դիտորդ պետության արտասահմանյան ներկայացուցչության կազմում՝ Հանձնաժողովի նստավայրի պետությունում:

11. Ներկայացուցիչը, նրա աշխատակազմի աշխատակիցները եւ դիտորդ պետության մյուս ներկայացուցիչներն իրավունք ունեն հրավերով մասնակցելու Հանձնաժողովին առընթեր խորհրդատվական մարմինների նիստերին, ինչպես նաեւ Հանձնաժողովի կոլեգիայի եւ Հանձնաժողովի խորհրդի նիստերին՝ առանց ձայնի իրավունքի: Դիտորդ պետությանն ուղարկվում են հրավերներ բոլոր նիստերի համար՝ բացառությամբ այն հարցերի առնչությամբ նիստերի, որոնք փակ են ճանաչվել Հանձնաժողովի կոլեգիայի անդամի եւ (կամ) անդամ պետության խնդրանքով:

12. Դիտորդ պետության եւ դրա կառավարության ղեկավարները կարող են հրավերով ներկա գտնվել Բարձրագույն խորհրդի եւ Եվրասիական միջկառավարական խորհրդի նիստերին՝ նշված նիստերի անցկացումը կազմակերպելու կարգերին համապատասխան:

13. Բարձրագույն խորհրդի կամ Եվրասիական միջկառավարական խորհրդի նիստին մասնակցելու հրավերը, որպես կանոն, ուղարկվում է դիտորդ պետությանը ոչ ուշ, քան նիստի անցկացման օրվանից 15 օրացուցային օր առաջ:

14. Ներկայացուցչի, նրա աշխատակազմի գործունեությունն ապահովելու հետ կապված բոլոր ծախսերը, ինչպես նաեւ Միության մարմինների եւ Հանձնաժողովի կոլեգիային առընթեր խորհրդատվական մարմինների նիստերին մասնակցելու համար դիտորդ պետության մյուս ներկայացուցիչների գործուղման հետ կապված մյուս ծախսերը կրում է դիտորդ պետությունը:

15. Դիտորդ պետության հարցմամբ Հանձնաժողովը տրամադրում է Միության մարմինների ակտերի պատճենները՝ դիտորդ պետության համար հետաքրքրություն ներկայացնող հարցերի առնչությամբ՝ բացառությամբ սահմանափակ տարածման փաստաթղթերի (գաղտնի եւ ծառայողական օգտագործման համար):

16. Դիտորդ պետությունը պարտավոր է ձեռնպահ մնալ ցանկացած այնպիսի գործողությունից, որը կարող է վնասել Միության եւ անդամ պետությունների շահերին, Պայմանագրի առարկային եւ նպատակներին։

17. Բարձրագույն խորհրդի կողմից կարող է որոշում ընդունվել դիտորդ պետության կարգավիճակի չեղարկման մասին հետեւյալ դեպքերում՝

ա) դիտորդ պետության կողմից Միության եւ (կամ) անդամ պետությունների շահերի դեմ ուղղված գործողություններ կամ հայտարարություններ անելու դեպքում.

բ) դիտորդ պետության կողմից դիտորդ պետության կարգավիճակից հրաժարվելու մասին դիմում ստանալու դեպքում:

———————